|  |  |
| --- | --- |
| **Elem tartalma: Lelki ív a 2014-es Szentmise-táborhoz** | Kategória: lelkiív |
| Szerző(k): Dr. Farkas László Jelöld be a szerkesztő(k) opciót! (lenyíló lista)  | Esemény: Tábor |
| Kapcsolódó téma: Szentmise | Kapcsolódó előadás: |
| Régió: Összrégió | Település:  | Időpont: 2014.07. |

Kapcsolódó anyagok:

Törzsanyag:

A Szentmiséről szóló TÁBOR LELKI ÍVE

Írta Dr. Farkas László atya a 2014-es Szentmise táborhoz (Tábor neve: Beavatás az ÉLETBE)

A **tábor címe: Beavatás az Életbe**

Igehely: „Azért jöttem, hogy életük legyen, s hogy bőségben legyen.” (Jn 10,10)

**A tábor előadásai:**

1.       téma: Misztérium kapujában (Katekumenek és megtérők miséje) – Hallgatni!

2.       téma: Üres kéz (Felajánlás) – Kezeket kiüríteni!

3.       téma: Felemelt szív (Áldozat) – Öveket bekapcsolni!

4.       téma: Kitárt kar (Communio) – Kezeket kitárni!

**Régiós tábori módszertanunk néhány eleme:**

A táborunk 4 tematikus napján az általam (akkori egyházmegyei ifjúsági lelkész által) megírt 4 előadás egyikét adta elő egy-egy fiatal. A Szentmiséről szóló 4 tábori előadás összefoglaló címe – Beavatás az Életbe. Az egyes előadások címét a bevezetőben felsoroltuk. Az előadók szintén fiatalok és egyedül vagy párban készültek fel arra, hogy a témájukat aktualizálják és alkalmazzák kortársaik életére. Ezek az előadás feldolgozások a tényszerű tanítás jellegű elemeken túl tanúságtételeket is tartalmaztak. Olykor az előadást kiegészítette egy-egy színdarab vagy mini jelenet is. Így az első téma kapcsán a Tékozló Fiú történetét, a második téma kapcsán a Szegény asszony két fillérjéről szóló újszövetségi történetet, majd a harmadik téma kapcsán egy általam előre megírt színdarabot a “Valahol Amerikában” címűt adták elő a fiatal szervezők vagyis a kisebb testvérek (így nevezzük az elkötelezett önkénteseinket a regionális ifjúsági közösségeinkben.) Ezután az előadást kiscsoportos beszélgetések során dolgoztunk fel, a könyvünkben található kérdések alapján.

**Kerettörténetbe ágyazott tábori játékszabály hirdetés:**

A megérkezés napján még nem hangzott el tematikus előadás, de rögtön a megérkezés után bevontuk őket egy kerettörténetbe, ami végigvonult a táboron. Az egyik régióban a kerettörténet az volt, hogy Szent János evangélista egyik tanítványa, az öreg, nagy szakállú Polikárp fogadott bennünket a táborhely kapujában és elmondta, hogy a tábor során egy titkos beavatásban lehet részük azoknak, akik méltók lesznek rá. Ebbe a kerettörténetbe ágyazva hangzott el a tábori regula is, ami elengedhetetlen feltétele annak, hogy a hitjelöltek (katekumenek) vagyis a táborlakók megmaradjanak a tanítványság útján és ne kerüljenek veszélybe a keresztényüldözés idején, ami sajnos időnként fellángol. A keresztény beavatás különböző fokainak próbáját kell kiállniuk ahhoz, hogy a tábor végén megkaphassák a beavatás szent jelét.

**Polikárp:** “Most valamennyien belépünk a katekumenek, hitjelöltek sorába, de életünkkel kell tanúsítanunk majd, hogy a krisztusi névre alkalmasnak bizonyulunk. Ennek érdekében komoly próbákat kell kiállnunk és végig együtt kell maradnunk, egy sem veszhet el közülünk. Az első próba az, hogy a tábor területét nem szabad engedély nélkül elhagynunk, mert életveszélybe sodorjuk társainkat. A krisztusi hit követőit ugyanis üldözik a nagyvilágban.

Második próba, hogy idegeneket most nem engedünk magunk közé és nem mondjuk ki ellenségeinknek a titkot, sem csókot nem adunk Jézusnak mint Júdás, megcsúfolva viselkedésünkkel a Mesterünket és Urunkat, Istenünket. Megkapunk egy titkos jelet, amit nem adhatunk ki kívülállóknak, ez lesz az, amit le kell rajzolnia a homokba annak, aki bebocsátást kér közénk. Ebből tudhatjuk, hogy közénk való.

*(Instrukció: Ekkor Polikárp, aki be van öltözve már nagy szakállú bölcs keresztény beavató mesternek, vagyis egyfajta Jézus tanítványnak (püspöknek) most bentebb hívja a kapuból a táborlakókat és a homokba rajzolva megmutatja nekik a jelet, miközben egy halat rajzol. Aztán szép sorban elmondja a tábori játékszabályokat. Megáll a templom ajtajában. Sajátos kopogással jelzi, hogy megérkezett, majd a templom belsejéből kiszólnak hozzá: mi a jelszó? Polikárp pedig kimondja a “hal”-at jelentő görög szót: ICHTÜSZ. Ekkor nyílni kezd az ajtó, Polikárp pedig közben a földre rajzolja a hal jelét és hangsúlyozza, hogy:)*

**Polikárp:** Ezt a küszöböt nem lépheti át semmi, ami odaátra nem vihető. Ezért illően közeledjünk Isten szent templomának csarnokához. Oldjuk le sarunkat, mert szent az a hely, ahol állunk!

*(Instrukció: Ekkor leoldja saruját, majd mindenkit megkér, hogy vele együtt hódoljanak most az Úr előtt. A templom két szárnyas nagy kapuját tárja most szét és bemutatja a Silentium táblát és kéri, hogy mindenki kapcsolja ki a telefonját (ha lehet akár egész tábor idejére) és most játszunk csendkirályt! Belép mindenki az előtérbe és két térdre ereszkednek. Polikárp rövid csend után saját szavas imát mond, majd odalép a kendős kosárhoz és betakarja vele egy lánynak a vállát, akinek válla fedetlen. Lehet egy beépített kisebb testvér is.)*

**Polikárp:** Leányom a Te szépséged Istentől forrásozik, illő tehát, hogy amikor most az Ő színe elé lépünk, egyedül annak szépségétől teljünk el, aki maga a Forrás. Ebben a szent térben nem engedhető meg, hogy bármilyen más, múlandó szépség elvonja a figyelmet az örök Szépségtől, minden szépség Forrásától! Ugyanez vonatkozik a beszédre is. Ide azért lépjünk be bármikor a nap során, hogy az örök Istennel beszélgessünk, de egymással csak a legszükségesebbeket!

*(Instrukció: Ezután Polikárp odalép a szenteltvíz tartóhoz és elmondja és megmutatja, hogy mire való, majd a többiek is keresztet vetnek a szentelt vízzel és beülnek egy-egy helyre a padba. Polikárp elmondja, mekkora ajándék, hogy van már templomuk, de bizony manapság is olykor a föld alatti temetkezési helyekre, a katakombákba kell menekülniük, amikor erősödik az üldözés. Még beszél nekik egy kicsit, amikoris hatalmas dörömbölés támad az ajtókon. Polikárp felkiált, hogy:)*

**Polikárp:** Megint jöttek! Meneküljetek a katakombába!

*Ekkor nagy hangzavart és pánikot keltve lefutottunk az altemplomba, ahol urnatemető volt és elő volt készítve egy kis oltár, hogy ott tartsuk meg a nyitó Szentmisét.*

*A nyitó Szentmise után még elmondtak a táborvezetők néhány szabályt és a tábori atya (jelen esetben Polikárp, aki én voltam) elköteleződést kért: “Nagyon sokat készültünk ezekre a napokra, ajándéknak szánjuk ezeket, de csak bizonyos keretek között tudjuk felelősen vállalni veletek együtt ezt a tábort.” Ezért azt is elmondom mindig, hogy aki fontos szabályt súlyosan sért meg, azt sajnos haza kell vinnünk, volt már erre példa, de nem szeretnénk, hogy erre most is sor kerüljön. Ezután mindig kérni szoktam, hogy kézfeltétellel (vagy időnként egy szimbolikus szerződés alárásával) jelezze mindenki, aki ezeket a kereteket el tudja fogadni egy hétig.*

**Nyitó Szentmise szerepe:**

A nyitó Szentmisében tisztáztam néhány fogalmat (pl. mit jelent az Eucharisztia és az ICHTÜSZ, és miként lett az öt kenyér és két hal (Mk 6,38) megszaporításáról szóló történet révén a hal eucharisztikus szimbólum) majd a Szentmise bevezető részeiről mondtam tanítást, kommentálva a nyitott templomajtót, az Úr legyen veletek! felszólítást, az oltárcsókot és Isten kezdeményező, feltétel nélküli szeretetét. Végül röviden felvázoltam, hogy a Szentmise felépítésében olyan, mint a kapcsolataink. Hasonlít a dinamikája egy család születéséhez: az udvarlást követő esküvőnek és az ebből születő családnak a dinamizmusához.

**A Mise felépítése és a tábori témák egymásra épülése közti párhuzam:**

Instrukció: Ide kell a **digitalizált templomrajz**, amelyben a szentély kapujában ott található a keresztelő kút!

A Mise részeit egy barokk templom felépítéséhez is hasonlíthatjuk:

* **templomajtó - pap kitárt karja:** “Az Úr legyen veletek!” Isten elénk jön, elsőként szeret, megelőlegezi nekünk jóindulatát, áldását még mielőtt bármit felmutathattunk volna.
* **szenteltvíztartó - keresztvetés, bűnbánati rész:** mielőtt a misztérium kapujába állnánk, meg kell tisztulnunk.
* **templomhajó (szószék és olvasóállvány) - igeliturgia:** csak a templom hajóján keresztül juthatunk el a szentély bejáratáig, a misztérium kapujáig, a magasra emelt áldozati helyig: “az oltár Golgotájáig”. A szószék mindig benyúlik a hajónak a terébe, ahol a hívek foglalnak helyet. Az olvasóállvány (ambó) a szentélynek már a hívekhez legközelebb eső része: kifejezve ezzel, hogy a magasból, a Szentek Szentjéből szól most hozzánk az Isten. A szentélybe csak a pap és a szolgálattevők léphetnek be a Szent Liturgián.
* **keresztelőkút - hitvallás:** csak az részesülhet az áldozati lakomában (Szentáldozásban), aki meg van keresztelve, megtagadott minden köteléket a Sátánnal és a bűnnel (súlyos bűn esetén a Szentgyónásban) és dönt amellett, hogy egyesülni akar Jézussal.
* **szentély, oltár - áldozati liturgia:** Legszentebb Misztérium.Átlényegülés és communio: Isten egyesül az emberrel, Krisztus az Egyházzal, ember az emberrel. A Bárány vérével, Krisztus vérével lép be a pap a Mennyei Atya színe elé, képviselve a hívő népet és Krisztus engesztelést és áldást szerez a számukra. A kopt keresztényeknél a Szent Liturgia szolgálattevői mindig kihagynak maguk mellett egy helyet, hogy tudatosítsák, ilyenkor láthatatlanul, de valóságosan ott állnak mellettük az angyalok, akik ezt a mennyei liturgiát velük együtt szolgálják. Ami itt történik és megjelenik a tér és az idő egy pontján, az tulajdonképpen a mennyben megy végbe, vagy még inkább a menny “földre szállása” a történelemnek itt és mostjában, amikoris titokzatos egyidejűség jön létre azzal a pillanattal, amikor Isten szeretete “átvérezte” a történelem szövetét, vagyis Krisztus kereszthalálával és feltámadásával.

A Házasság szentségének és az Eucharisztiának misztériuma legbelül összetartozik és elválaszthatatlan egymástól, ahogy Szent Pál is kijelenti a férj és feleség eggyé válásáról: „Nagy titok ez, én Krisztusra és az Egyházra vonatkoztatom.” (Ef 5,32)

Az isteni Vőlegény kezdeményez.

Eucharisztikus alapszavaink: Bocsi! Köszi! Kérlek szépen!

A hitvesi szeretet először is feltételek nélküli és megelőző szeretet kell, legyen. A kezdeményező, megelőző és igenlő szeretetet közvetíti felénk a pap személyében a Vőlegény Krisztus, amikor meghirdeti: Dominus vobiscum! A Szentmise bevezető részében kapcsolataink alapfokát sajátíthatjuk el: bocsánatot kérünk, megköszönünk és kérünk (Confiteor és Kyrie - bocsánatkérés, Gloria - hálaadás, Collecta - könyörgés). Három alapszó, amit mindenkinek először tanítanak meg: bocsánatot kérek, köszönöm szépen, kérem szépen. Ezután elmélyült párbeszédet kezd az Isten az emberrel, a vőlegény Krisztus a menyasszony Egyházzal. Illő különbségtétellel ezt a hasonlatot alkalmazhatjuk: ha a Szentmise bevezető részét ismerkedéshez hasonlíthatjuk, akkor az Igeliturgia olyan, mint az udvarlás.

Isten szól - mi válaszolunk - újra szól - mi ujjongunk, végül szavával eljegyez.

Az isteni vőlegény beszélget velünk. Szól hozzánk (olvasmány) s mi válaszolunk (zsoltár), ennek a szent párbeszédnek a végén ujjongva várjuk (alleluja), hogy eljegyezzen bennünket a Vőlegény szava (Evangélium). Az Isteni Vőlegény szerető szavainak fényében teljesen új értelmet nyernek életünk eseményei, és elfogadottak lesznek kudarcai (homília). Bizalom ébred bennünk és döntünk, hogy eljegyezzük magunkat ezzel a Kérővel. A Credo a menyasszony Egyház eljegyzési igenjéhez hasonlítható.

Adunk - kapunk - átváltozunk.

Ami ezután következik a felajánlással, az az első századokban már csak a beavatottaknak, a megtért megkeresztelteknek szólt. Innentől kezdve a Szentmise sorrendisége megváltozik. Eddig mindig Isten volt a kezdeményező és mi a válaszadók. A felajánláskor megfordul a sorrend. Most rajtunk a sor: adunk – kapunk – átváltozunk. A kenyérben és a borban önmagunkat adjuk át visszavonhatatlanul. Ha a Credo a menyasszony Egyház eljegyzési igenjéhez hasonlítható, akkor életünk felajánlása a kenyérben és a borban az esküvői igenhez hasonlítható. Most a misztérium csak azoknak tárulhat fel, akik totálisan elköteleződnek mellette. Úgyis mondhatnánk, hogy “szemérmes” Istenünk van. Értsük ezt minden nemi értelmezést kizáró módon: Jézus csak annak akarja adni testét és vérét és annak tárja fel legmélyebb titkait, akinek szívét szavai lángra gyújtották, és aki visszavonhatatlan hűséggel most elköteleződik mellette. Esküvő nélkül nincs házasság. A Szentek Szentjének kapuján csak az léphet át, aki kitartott a hitvallásban és most kész egész életét felajánlani Jézus Krisztusnak „Adjátok testeteket élő, szent, Istennek tetsző áldozatul. Ez legyen szellemi hódolatotok (ésszerű istentiszteletetek)” (Róm 12,1). Ez kell, hogy kifejeződjön felajánlásunkban.

Az első epiklézis (Szentlélekhívás a kenyérre és borra: “a Szentlélek által szenteld meg áldozati adományunkat, hogy Teste és Vére legyen Fiadnak…” Misekönyv, III. eucharisztikus ima) és a második epiklézis (Szentlélekhívás a hívő közösségre: hogy “Szentlelkével eltelve egy test és egy lélek legyünk Krisztusban” Misekönyv, III. eucharisztikus ima) között jelenvalóvá válik Jézus Krisztus legszentebb keresztáldozata. Az áldozat átváltoztat. Az előző hasonlatunkkal élve a felajánlás és az első epiklézis olyan mint az esküvő, ahol visszavonhatatlanul egymásnak ajándékozza magát a menyasszony és a vőlegény és ekkor kiárad Isten Szentlelke, mely szétválaszthatatlan kötelékben egy testté egyesíti őket. Az esküvőn könnyen repkednek a nagy ígéretek, de ezt követik a szürke hétköznapok, ahol az életükkel pecsételik meg a hitvesek esküjüket. Az esküvőn az ifjú pár ragyog, utána jön az áldozat, amivel a házasság együtt jár. A hétköznapjaikban végre is kell hajtaniuk, amit egy ünnepi pillanatban egymásnak ígértek. Ez jó illatú áldozat, mely átváltoztatja őket: egymáshoz csiszolódnak. 25 év után talán hasonlítani is kezdenek egymáshoz.

A második epiklézis (Szentlélekhívás a hívő közösségre: hogy “Szentlelkével eltelve egy test és egy lélek legyünk Krisztusban” Misekönyv, III. eucharisztikus ima) ezt fejezi ki: akik Krisztus testével egyesültek, a Szentlélektől hatalmat és hivatást kapnak, hogy Krisztusba alakuljanak, hozzá hasonlóvá váljanak. Végül, ahogy a hitvesek szerelme sem magánügy, hanem életet ad és családot hoz létre, a Miatyánkkal és az együtt áldozással megvalljuk, hogy egyetlen Atya gyermekeiként kiengesztelődve akarunk élni és mindig „egy test”-ként akarunk tanúskodni Isten szeretetéről a világban.

Hasonló - egyre mélyülő - folyamat megy végbe a Misében, mint a kapcsolatainkban:

Evangélium - eljegyző szavak
Credo - eljegyzési igen;
Felajánlás - esküvői ünnepi igen;
Áldozat - hétköznapok áldozatos szeretete;
Átlényegülés - átváltozás;
Együtt áldozás - egy testté válás;
Együttes küldetés.

Evangélium - a Vőlegény eljegyzi magának a mennyasszonyt szavával;
Credo - a menyasszony Egyház eljegyzési igenje a Vőlegény Krisztusnak;
Felajánlás - a menyasszony Egyház mennyegzői önátadása a Vőlegény Krisztusnak;
Krisztus áldozata - a hétköznapi áldozatok erőforrása;
Átlényegülés - Krisztus áldozata nemcsak a kenyeret és a bort, hanem az embert is átváltoztatja, akibe az beépül;
Együtt áldozás - egy testté, egy családdá válás;
Együttes küldetés.

Összefoglalóan elmondhatjuk, hogy a Szentmise belső struktúrájába a következő kapcsolati dinamika van “belekódolva”, mely tábori témáink egymásra épülésével párhuzamos:

1. téma: Bevezető rész          -       Alapfok: bocsánat kérés - megköszönni tudás - kérni tudás
2. téma: Igeliturgia                  -       Udvarlás: hallgatás-beszélgetés-megismerés (lángoló szív)-döntés
3. téma: Áldozati rész                  -       Mennyegző: felajánlás – áldozat –átváltozás
4. téma: Áldozás és Befejező rész    -       Család: jelenlét – közösség - küldetés

Az áldozatból átváltozás fakad, az átváltozásból jelenlét. Csak egymás számára jelenlévő emberek válhatnak közösséggé, és csak Isten számára jelen lenni képes, vele közösségben (communio-ban) lévő, egy-testté vált emberek tudnak hiteles küldöttekké válni.

Akinek vérévé válik a Szentmisébe strukturált kapcsolati dinamika, az a kapcsolatok művészévé válik, annak élete eucharisztikussá válik.

*Ennek a fejlődésnek van egy kereszt iránya is:*

A kereszt lábától indulok (bűnbánati rész),

Isten felemel (felvesz minket Jézus önátadásának dinamikájába majd átváltoztat),

végül kitárt karral kiterjeszkedek a testvérek felé (Mi Atyánk, együtt áldozás).

**Napi jelszavak, dinamikák és a misekommentárok szerepe:**

Ha valaki a témánkhoz kapcsolódóan tábort tart, ajánlott, hogy a hét során minden nap a Szentmisében a miséző atya rövid liturgikus kommentárral magyarázza el a Misének épp aznap taglalt részénél megállva annak jelentőségét. Ebben segítségünkre lehet még a liturgia-magyarázat kezdetű dokumentum is.

Az első tematikus napon össze is foglalhatja a Mise felépítését a templom felépítésével párhuzamosítva magyarázva, miközben maga is halad befelé a prédikáció során a szenteltvíz tartótól a hajóba, majd a szentélybe. A prédikációkban minden egyes nap erősítsen rá az előadásban elhangzottakra vagy egészítse ki azt! Erősítse, ismételje a napi jelszót és/vagy igét és a napi feladatot! Miközben ezeket a napi jeszókat vagy kulcsszavakat elmondja, tegye is ki egy kartonpapírra írva a háttérben vagy tartsa valaki a résztvevők szeme elé! Buzdítson annak gyakorlására! Ez minden nap reggeli imája végén is történjen meg és lehetőleg minden Szentmisén ismételjük meg, sőt a nap közepén is emlékeztessük rá a táborlakókat, akár többször is viccesen, egyébként elsikkad és nem válik vérükké!

Az emlékeztetés vicces/komoly módja lehet egy-egy dinamika, ami benne tartja őket a témában vagy a gyakorlandó attitűdben, mely Isten Igéjéből fakad. Ilyen dinamika lehet például a communio-ról szóló napon, hogy egymást kell megetetniük úgy, hogy senki magának még egy korty vizet sem adhat. Ezzel kihangsúlyozhatjuk, hogy a Szentáldozás olyan táplálék, amit magunknak nem adhatunk meg és rászorulunk arra, hogy kapjuk. ez fejeződik ki az ajakra áldozásban. aznap kérhetjük is, hogy mindenki ajakra áldozzon! Vagy összekötözött kézzel kell enniük, mint testvéreknek, vagy összekötözött lábbal kell mennie a csoportnak egy útszakaszon ezzel azt fejezzük ki, hogy a testvérrel való összecsiszolódás olykor kellemetlen, de az elért harmónia kihagyhatatlan öröm forrása tud lenni.

Lehetőleg az egész héten maradjon kint az oltár elé ragasztva vagy kitűzve egy papír csíkon a tábor egyik igéje. A bevezető napon legyen kiírva a tábori ige: „Azért jöttem, hogy életük legyen, s hogy bőségben legyen.” (Jn 10,10) Az igeliturgiáról szóló második napon pedig például: “Aki meghallja szavam, és ajtót nyit, bemegyek hozzá, vele eszem, ő meg velem.” (Jel 3,20)

Jelen leírásunk nem engedik meg, hogy végigvezessük az egész régiós tábor felépítését és sajnos kevés segédanyag maradt fent, de az érdeklődőknek betekintést adhat módszertanunkba, ha elolvassák az első zagyvamenti ifjúsági táborról készült lelkigondozói diplomámat. Néhány tábori elemet és segédanyagot azonban összegyűjtöttem a 2014-es Szentmise táborról is. Az egyik ilyen az oktatási és nevelési célokat, valamint a napi jelszavakat, dinamikákat és imákat valamint gyakorlati feldolgozásokat tartalmazó tábori lelki ív című dokumentum.

**A témákhoz rendelt napi jelszavak, gyakorlandó feladatok, oktatási és nevelési célok**

1.FELADAT - az 1. tábori témához: Délelőtti jelszó: BOCS! - Bűnbánati rész.

                     Délutáni jelszó: HALLGASS MEG! - Igeliturgia.

Délelőtt: Ma gyakran mondd: bocs, hogy… (fejezd be!) Ha valakire neheztelsz, vagy szeretnél valakitől bocsánatot kérni, adj neki egy BOCS-ot! (kisebbeknél lesz ezen a napon a csoportvezetőknél egy medvebocs. El lehet kérni, ha valaki megbocsátást vagy bocsánatkérést szeretne kifejezni vele).

Délután: Ma hallgass meg valakit, anélkül, hogy azon gondolkodnál, mit szeretnél mondani, válaszolni neki!

MINI SZÍNDARAB: Tékozló fiú - Szentmise bűnbánati része.

**Oktatási cél:** Megértsék, hogy Jézus meg tud tisztítani, s nem csak a jókat szereti, hanem azoknak terít asztalt és azokat fogadja barátságába, akik bűnbánatot tartanak és javulni akarnak. Ezért minden Szentmisén, mielőtt az Oltár asztalát körülvennénk őszintén elimádkozzuk a Gyónom a Mindenható Istennek kezdetű bánatimát, ezután a pap kéri Isten bocsánatát, amelynek bocsánatos bűnöket eltörlő hatása van. Ha súlyos (más szóval halálos) bűnünk van, akkor személyes bűnvallást kell tennünk a Szentgyónásban. Ilyenkor jöjjünk korábban, hogy Szentmise előtt meggyónhassunk. E nélkül nem áldozhatunk. Ha súlyos bűn tudatában áldozunk Szentségtörést követünk el. A Tékozló Fiúnak is le kellett győznie szégyenérzetét és meg kellett vallania, hogy halálos bűnnel sebezte meg Apjával való kapcsolatát, mielőtt Atyja ünnepi asztalához ültette (éppúgy, mint nekünk, amikor bemegyünk a gyóntatószékbe).

**Nevelési és spirituális cél:** Megértsék, hogy akkor lehetnek kapcsolataink szépek, ha tudunk bocsánatot kérni Istentől, embertől. Akkor tudunk beszélgetni, ha kibékültünk. Ma elmélyülten készülj fel a Szentgyónásra! A Szentmisén pedig figyelj a bánatimára, s miután Istennel kibékültél hallgasd meg Őt a Szentírási szakaszokban és beszélgess Vele úgy, hogy teljes szívvel énekelsz, amikor énekelni kell és csendben vagy, amikor hallgatni kell. Ma mindenki végezze el Szentgyónását, hogy a Miséken együtt áldozhassunk! Kiscsoportvezetők mindenkit bátorítsanak! Legyen egy bűnbánati liturgia délután és sok gyóntató, hogy mindenki gyónhasson, s lehetőleg kicsit elbeszélgethessen az atyával, hogy arról is legyen élménye a fiatalnak, amikor meghallgatják. Például kaphat egy fehér szalagot a csuklójára a gyóntató atyától, aki már meggyónt. Fontos, hogy a tábor során mindenki megszerezze a szalagot, az is, aki a tábor elején még nem tudta rávenni magát a gyónásra, csak később, és az is, aki nem gyónhat még (ők egy beszélgetésért cserébe kapnák meg a szalagot). E cél érdekében végig legyen ott atya a táborban és hirdessük is a gyónási és beszélgetési lehetőséget (ez utóbbit azoknak is, akik már gyóntak), valamint csoportvezetők is figyeljenek rá, hogy mindenki eljusson valamelyik atyához. Tegyenek tanúságot arról, hogy a táborok egyik csúcspontja az szokott lenni, amikor megtisztult szívvel együtt mind megáldozunk, akik már áldozhatnak. Ez egy különösen ünnepélyes tapasztalat. Érdemes elmondani a bűnbánati liturgiában a modern tékozló fiú történetét, amiben a visszafogadás jele egy fehér szalag. Egy másik ötlet az lehet, hogy mindenki írja fel egy papírlapra azt, ami megkötözi őt, aztán gyűrje össze és szorítsa a papírgalacsint a markába mindaddig, amíg el nem ment gyónni vagy beszélgetni és akkor hagyja ott a gyónáskor a gyóntató elé tett kosárkában vagy az oltár elé tett kosárkában, amit aztán égessünk el! Ekkor nagyon kell figyelni arra, hogy ne kerüljön megbízhatatlan kézbe és senki ne nyitogassa ki a cédulákat kíváncsiságból! Vagyis őrizni kell biztonságosan és diszkréten az elégetésig!

2.FELADAT - a 2. tábori témához (felajánlás): Jelszó: SZÍVESEN! és KÖSSZ!

Hálás szívvel, szívesen adj és köszönd is meg, amit ma kapsz. Ma gyakran mond: szívesen megteszem vagy szívesen tettem!

Ahol pedig tetten érted valakinek a jóságát és felajánlott szívességét, ott mond ki a bűvös szót: kösz! Így megerősítjük a jót egymásban és elindul az ajándékok körforgása.

Az eucharisztia, ami görögül hálaadást jelent – a Szentmise nagy dicsőítő imájáról az úgynevezett eucharisztikus imáról kapta az elnevezését, melyben hálát adunk mindenért, amit kaptunk a teremtésért és megváltásért. Ennek a nagy hálaadásnak a keretébe van ágyazva a felajánlás és ebben történik meg az átváltoztatás is, hogy emlékeztessen minket, hogy csak úgy válhatunk magunk is ajándékok adóivá, hogy tudatosítjuk megajándékozottságunkat. Isten előbb szeretett minket. Még a kenyér és bor is, amit neki felajánlunk, tőle kapott ajándék. Reggeli imában fontos elmondani: Ma kapsz egy szívet, melynek egyik oldalára az lesz írva:

                                                               az én kenyerem…

és oda arra írd rá azokat a lemondásokat, áldozatokat és fájdalmakat, amiket Vele egyesülve tudtál felajánlani az Atyának (pl. valakiért). A lap másik oldalára az lesz írva:

                                                               az én borom…

Oda írd alá azokat az örömöket, amiket Jézussal egyesülve tudtál megélni. (Instrukció: Ezt a szívet egy közvetlen esti Mise előtti mini kiscsoportban is megírhatjuk és megbeszélhetjük, vagy akár a délelőtti kiscsoporton is kerülhetnek rá már felajánlások, amiket a mai napon vagy életük egészéből szándékoznak felajánlani a fiatalok Istennek.)

Amit nem tudsz megváltoztatni és éppen kellemetlen, tedd felajánlássá! (pl. ha nincs kedved valamelyik programra jönni, vagy van valami szenvedésed stb.) A Szentmisén a felajánláskor ezeket ajánld fel, hogy Jézus kezébe vegye, megáldja és átlényegítse, hogy már ne csak annyit érjen, amennyit a menyasszony (Egyház, emberi lélek) szeretete el tud érni a világban, hanem, amennyit a Vőlegény, azaz Krisztus. Krisztus isteni hatékonyságot tud adni ezáltal emberi tetteimnek. Pl. emberileg nincs hatalmam megtéríteni, meggyógyítani, vagy a tisztítótűzből kiszabadítani valakit, de a Szentmise áldozat által mindez lehetségessé válik számomra.

MINI SZÍNDARAB: Szegény asszony két fillérje – felajánlás (a Szentmisében)

**Oktatási cél:** Annyit ér egy tetted, amennyire Jézusért teszed. A felajánlás a tiszta szándék felindítása. Fontold meg Isten milyen ajándékokat adott nekünk (amit minden Szentmisében megköszönünk Neki)? Mi mit viszünk az oltárra? Napi fáradozásaink semmik, ha nem ajánljuk fel azokat Jézussal egyesülve az Atyának. Az oltárra tett kenyér (fáradozásaim) és bor (örömeim) vagyis a mi felajánlásunk Isten szemében nem 100 forintot ér, mint a falat kenyérnyi ostya és cseppnyi bor, hanem annyit ér neki, mint amennyi a szeretetünk (amennyi szeretetet gyűjtöttünk és sűrítettünk abba a darab ostyába). Mint egy jeggyűrű is annyit ér, mint a Vőlegény szeretete. Az átváltoztatás után viszont már nem egy darab ostya és cseppnyi bor, nem is csupán annyit ér, amennyit az emberi szeretet, hanem végtelen értékű, mert Isten belesűríti a teljes szeretetét, és benne átadja az Ő legdrágább kincsét, az Ő Fiát, a mi Urunkat, Jézus Krisztust! Istent nagylelkűségben nem lehet felülmúlni! Végtelen szeretetét viszont csak az tudja felismerni és megbecsülni kellőképp, aki nem üres kézzel jön elébe. A Vőlegény csak annak a lánynak fogja adni a leánykérő gyűrűjét, aki megajándékozta Őt szívének szeretetével, és akin úgy látja, hogy talán kész lenne neki ajánlani az életét**.** A Szentmise olyan mint egy **TRANSZFORMÁTOR** (emberi felajánlást hozok és isteni hatékonyság, eredmény jön ki belőle). A felajánlás olyan mint egy **MENNYEI BANK** (amit felajánlok, annak ezerszeresét kapom vissza). Istent nagylelkűségben nem lehet felülmúlni. Amit önmagamnak tartok meg, az örökre elveszik.

**Nevelési és spirituális cél:** Megértsék, hogy kapcsolataink akkor szépek, ha szívesen áldozunk rá időt, figyelmet, ajándékokat, zsebpénzt. Istent nagylelkűségben nem lehet felül múlni. Soha ne gyere üres kézzel a Szentmisére! A héten minden nap gyűjts az Istennek felajánlásokat (áldozatok, örömök).

-Felajánlásnál: gondolják át, mik azok a munkáik, fáradozásaik, szenvedéseik (kenyér) és örömeik (bor), melyeket szívesen odaadnának Jézusnak, hogy Ő benne legyen?

Ma az oltár elé fogjuk helyezni, fel fogjuk ajánlani nehézségeinket és örömeinket. Ezt szimbolizálhatjuk búzaszemekkel is, melyek azáltal kelnek ki, hogy elhalnak és szőlőszemekkel, melyek ízüket egymással megosztva válnak borrá, az öröm italává.

3.FELADAT - a 3. tábori témához (áldozat):  Jelszó: MMM – MOST MUTASD MEG! vagy: NEM MINDIG A KÉNYELMES A JÓ!

Hozz apró áldozatokat! Vegyél részt olyan valamiben, vállalj olyan szolgálatot, amit nem szoktál! Vegyél részt aktívan mindenben a sportjátékokban, vetélkedőkben, számodra kellemetlen programokban is szeretetből! Angyalkázz! (Ez egy olyan játék, hogy kihúznak valakit a táborlakók vagy a csoporttagok közül és egész nap azzal kell - olykor akár némileg rejtetten - sok jót tenni. A cél, hogy a nap végén több ember rád tippeljen, hogy szerintem te voltál az Őrangyalom, mert annyi kedvességet tettél értem.

MINI SZÍNDARAB: Valahol Amerikában - Szentmise áldozati részéhez. Egy olyan igaz barátról szól, aki magára vállalta barátja helyett, annak bűntettéért járó halálbüntetését.

**Oktatási cél:** Áldozatot kell hoznunk, hogy Istennel egyesülhessünk. Csak az Istennek tetsző áldozatból születik átlényegülés, megnemesülés, megistenülés. (Lásd házasok idősődve átváltoznak egymás hasonlóságára és szerető arcvonások mélyülnek személyiségükbe). Minőségi jelenlét áldozatos figyelemből, szerető átváltozásból születik.  Nem elég csak felajánlani Istennek döntéseinket, elhatározásainkat, nem elég csak fogadkozni, megesküdni neki, hanem a hétköznapi szeretetáldozatokkal kell végrehajtani felajánlott ígéreteinket. Megértsék, hogy a Szentmise **IDŐGÉP.** Minden Szentmisében valóságosan ott vagyunk a kereszt alatt Szűz Máriával és Szent Jánossal. Az átváltoztatáskor Jézus valóban meghal értünk és feláldozza magát. Megünnepeljük, hogy ennyire szeretve vagyunk.

**Nevelési cél:** Megértsék, hogy nem mindig a kényelmes a jó. Átlényegülés csak a szeretetből hozott áldozatokból születik. Ebből lesz csak igazi közösség. **Ötlet:** Ezen a napon a lányok főzzenek vacsorát, és a fiúk is dolgozzanak a lányokért a tábor területén! (Nem mindig a kényelmes a jó! jeligére.) – Ebből a tapasztalatból csináljunk egy ünnepet, hogy megértsék: az áldozat ünnepet szerez! Ennél a témánál hangsúlyozzuk, hogy minden népnél voltak bizonyos beavatási szertartások, melyek csaknem mindegyike össze volt kapcsolva egyfajta megsebződéssel vagy fizikai teherpróbával, fájdalommal. Krisztusi életbe beavatott csak az lehet, aki hajlandó áldozatot hozni, fájdalmat, lemondást elviselni Jézusért és az Egyházért. Ezen a napon böjtöljünk kenyéren és vízen a reggelinél és az ebédnél. Csak vacsoránál együnk, de akkor kiadós meleg ételt, lehetőleg levessel! Ezt az áldozatot ajánljuk fel valakiért a családból vagy az Egyházból, keresztény testvéreink közül! Őket szeressük, szolgáljuk böjtünkkel és imáinkkal a mai napon és értük harcoljunk imaharcosokként!

4.FELADAT - a 4. tábori témához (communio): MI=JÉZUS+TE+ÉN – Legyél ma testvér! Jelszó: NYAMI = Nyiss A Másik Irányába.

Ne maradj körön kívül, fedezzük fel a magányosokat! Ne klikkesedj! Ne maradj ki a közösségi dolgokból.  NYAMI = Ízleld és lásd, milyen édes az Úr! A mai napon már feltétlenül légy felkészült arra, hogy áldozz, ha már voltál elsőáldozó!

**Nevelési cél:** Barátainkat magunk választjuk, testvéreinket nem. Fogadd el nagyobb családodat, az Egyházat, a nem annyira szimpatikus táborlakókat is testvéreidül. Ma ne tegyél különbséget a szimpatikusak és nem szimpatikusak között. Direkt kevesebbet legyél a szokott emberekkel és többet a még ismeretlenekkel. Legyél csapatjátékos! Ne maradj ki a játékból, feladatokból, okozz azzal örömet, hogy minden jóra fogható vagy és nem széthúzást, hanem egységet viszel mindenhova. Legyél együttműködő! Ha kér valamit egy felelős, húzódozás nélkül indulj és tedd meg!

ELŐADÁS: A Szentáldozás egy testté és vérré tesz bennünket. TEST+ VÉR=testvér.

Olvassák el egy szép imába ágyazva és a tegnapi színdarabra visszautalva egy ima keretébe ágyazva Jézusnak, a barátnak a levelét, aki feláldozta magát Értük! “Valaki meghalt érted, helyetted, hogy te élhess és ezt eddig lehet, hogy nem is tudtad?” - Vezessük fel ezekkel a gondolatokkal Jézus levelét!

**Oktatási cél:** Megértsék, hogy miért nem elég otthon imádkozni és miért járunk Szentmisére.  (Pl. otthon nem tudod magadat megáldoztatni) Megértsék, hogy miért térdelünk le a Szentostya előtt. (Mert felismerjük benne a Szent Istent, mint a Napkeleti Bölcsek a Kisbabában, aki szintén külsőre nem úgy tűnt, mintha az Isten lenne itt benne köztünk). Megtanulják, hogy a Szentáldozás által lehetnek itt a földön legmélyebben közösségben Jézussal és egymással. Megtanulják, hogyan kell felkészülni a Szentmise előtt, a Szentáldozás előtt és mit kell csinálni a Szentáldozás után (fogalmazzanak meg rövid saját imát, írják le és valami ilyesmit imádkozzanak a saját szavaikkal a következő napi Szentmiséken, míg az előtte való napokon tanítsunk nekik meg egy szép imát (pl. Aranyszájú Szent Jánosét – lásd hétrégiós). Megtanulják, hogy JÉZUS+TE+ÉN=MI. Az Egyháznak nincs mit adnia a világ számára, ha önmaga nem változik át és nem lesz Krisztus egy testévé.

BEAVATÁSI FOKOK: A tábor során a beavatásnak több fokozatát jelenítettük meg. Az első a titkos jel átadása és a játékszabályok elfogadása volt, a következő a gyónás után kapott fehér szalagok, majd a harmadik napon a megkapott új élet jeleként a tábori egyenpóló, amihez a grafikát a fiatalok rajzolták végül az utolsó tábori napon egy beavató pecsétet kaptak a kézfejükre, akik kiállták a próbát. Ezen a pecséten az ICHTÜSZ jel szerepelt. Az utolsó éjszaka összegyűjtöttük a táborlakókat a templomban és jelmezbe öltözve várták őket az őskeresztény tanítók és szolgálók, Polikárp püspök, Iustitius testvér, valamint Clarissima és Laurentia vagyis a táborvezetők. Miközben kint hatalmas vihar dúlt Polikárp berohant a sötét templomba kiabálva:

**Polikárp:** “Itt a világ vége! Jön az Úr! Marana tha! Marana tha! Múljék el ez a világ és jöjjön el Krisztus! Jöjj Krisztus és üdvözítsd ezt a világot, mentsd meg népedet! Jöjj el Jézus Krisztus ítéld meg a földkerekséget! Jöjj el Jézus, vess véget minden üldözésnek, minden szenvedésnek és vidd el magaddal a Te Eklézsiád! Jöjj el Krisztus! Jöjjön el a Te mennyei országod! Jöjjön el a Vőlegény mennyegzője! Jöjjön el a Bárány mennyegzője! Látjátok már jön is az Úr! Közeledik az ég felhőin! Jézus! Jézus! Jesua! Már itt is van! Ó Jézus! Jöjj! Vidd el magaddal Uram hűséges menyasszonyodat: Egyházadat a mennyei lakodalmas termekbe! Köszönjük, hogy amit ennél az oltárnál a misztériumok színe alatt ünnepeltünk, azt most színről-színre megláthatjuk! Marana tha! Kiáltsátok velem! Marana tha! (A fiatalok ismételték.) Efezustól Rómáig mindenhol ezt kiáltozzuk a szentmisék alatt is, mielőtt eljön az Úr a kenyér színe alatt rejtőzve: Marana tha! Közel az Úr! Most felfokozott örömmel kiáltsuk az érkezőnek, aki eljön az ég felhőin dicsőségben! Marana tha! (Ismételték.) Emeljétek fel fejeteket! Elérkezett megváltástok! Meglátja őt minden nép. Azok is, akik átszegezték. Az Ő nevére hajoljon meg minden térd a mennyben, a földön és az alvilágban, és minden nyelv hirdesse, hogy Jézus az Úr! Marana tha! Jöjj el Uram! Közel az Úr! Itt az Úr! Most testvérek imádjuk őt és vegyük a beavatottak megmentő jelét! Járuljatok Iustitius testvér, valamint Clarissima és Laurentia nővérünk elé!”

*(Instrukció: Ezután mindenki megkapta a krumpliból kivágott halformával és tintával a pecsétet, miközben 4 kórust alakítottunk és kánonban énekeltük a Gloria hosanna kezdetű éneket.)*

NÉHÁNY ÖTLET IMÁKHOZ

A beavatás utolsó két fokozata a következő volt: az utolsó esti imában mindenki saját szavával hangosan köszönte meg, amit a héten kapott és a záró kiscsoporton vagy a tábor zárón mini tanúságtétellel el is mondták a nagy közösség előtt vagy legalább a kiscsoport előtt mindnyájan, hogy Jézus mit érintett és változtatott meg bennük. Végül küldetést kaptak, hogy hazatérve az embereknek is elmondják bátran tanúságtételüket arról, hogy Jézus él és lehet vele találkozni.

Első vagy második esti imához “A Szentmise súlya” című mese képeit vetíthetjük ki, alánarrálva.(Vö. A szentmise súlya - A hit meséje, Josephine Nobisso, Szegedi Katalin, Missio Christi Alapítvány,  2009.)

Egy másik példa esti imára a felajánlás témát követően egy kb. 40 perces ima, aminek részletes leírását a mente.hu töltsd le menüpontjának Szentmise címszójánál az imaleírások közt olvashatjuk.

**A Szentmisének 4 fő része van:**

1.       Bevezető rész

2.       Igeliturgia

3.       Eucharisztia liturgiája

4.       Befejező rész

**1.       Bevezető rész:**         Bevonulás (Introitus)

Oltárcsók

Keresztvetés

Szalutáció (Az Úr legyen veletek!)

Bűnbánat (Confiteor)

Uram irgalmazz (Kyrie)

Dicsőség (Gloria)

Gyűjtő könyörgés (Collecta)

**2.       Igeliturgia:** Első olvasmány (Lectio)

Zsoltár (Graduale)

Szentlecke (Epistula)

Alleluja

Evangélium

Szentbeszéd (Homilia)

Hitvallás (Credo)

Egyetemes könyörgések (Oratio fidelium)

**3.       Eucharisztia liturgiája:**

    **3/a.) Felajánlás:**

Adományok előkészítése (Offertorium)

Pap imái (Áldott vagy Urunk… stb.)

Tömjénezés

Kézmosás

Felszólítás imádságra (Imádkozzatok testvéreim...)

Felajánlási könyörgés (Secreta)

**3/b.) Szent Áldozat:**

Prefáció (Emeljük fel szívünket!... - bevezető ima)

Szent vagy (Sanctus)

Misekánon:

Szentlélek hívása az adományokra,

az átváltoztatáshoz (1. epiklézis)

Szentmise szerzésének elbeszélése

és konszekráció (átlényegülés)

Megemlékezés (Anamnézis)

Felajánlás (Oblatio)

Az áldozat bemutatása

Szentlélek hívása a hívő közösségre,

az áldozáshoz (2. epiklézis)

Közbenjáró imák

Záró dicsőítés (Doxológia: Őáltala...)

**3/c.) Eucharisztikus communio (közösség részesedés által):**

Miatyánk (Pater noster)

Embolizmus (Szabadíts meg…)

Béke rítus

Kenyértörés (Fractio panis)

Egyesítés (Immixtio)

Isten báránya (Agnus Dei)

Csendes imádság

A meghívás imádságai (Íme az Isten Báránya…)

Áldozás (Communio)

Szent csend

**4.       Befejező rész:**

                        Áldozás utáni könyörgés (Postcommunio)

Szalutáció (Az Úr legyen veletek!)

Áldás

Elbocsátás

Eszközigény: